  УдмФИЦ УрО РАН Майя Бывальцева Россиысь тодосъя академилэн Урал ёзэтысьтыз Эскеронъёсъя удмурт федерал центр бордын туэ будосъёслэсь выль сортъёссэс поттон но умоятон центр кылдытозы. Со кунын сиён-юонъя кышкыттэмлыкез юнматон но кидысъёс но удъёс кунгож сьӧрысь басьтонлэсь смозмытскон понна кулэ. Центрлэн Гурт возёсъя тодосъя но эксеронъёсъя институтэзлэн кивалтӥсез Андрей Леднёв вылэ чӧлскыса, со сярысь ужъюртлоэн пресс-службаез ивортӥз. « Вылӥ ӟечлыко кидысъёсын Удмуртиысь но матысь улосвылъёсысь гурт возёсъёслэсь кулэяськонзэс быдэстыны чакламын » Андрей Леднёв, Эскеронъёсъя удмурт федерал центрлэн Гурт возёсъя тодосъя но эксеронъёсъя институтэзлэн кивалтӥсез Котькуд азинлыко сортлы, солэсь луонлыкъёссэс усьтон понна, нимаз технология кылдытозы. Со будосъёслэсь удалтонлыксэс будэтыны юрттоз. Та дыре элькунысьтымы музъемъёсын но куазьын вӧлмытыны тужгес тупась культураос но сортъёс быръемын ни. Андрей Леднёвлэн кылъёсызъя, гурт возёсъёслы кидыс вузанэз 2025-тӥ арозь 2 сюрс тоннаозь вуттыны малпало. Арлы быдэ быдэн 500 тоннаен толйись но валэс чабей но йыды кидысъёс поттыны чакламын, толйись ӟег кидыс – 300 тонна, сезьы кидыс – 150 тонна, рапс но клевер кидыс – быдэн 20 тонна. Тодэ вайытом, Удмуртилэн кунлыкезлы 100 ар тырмон аре, 2020-тӥ арын, Россиысь тодосъя академилэн Урал ёзэтысьтыз Эскеронъёсъя удмурт федерал центрысь ӧнерчиос узьым (толйись) чабейлэсь вылӥ удалтонлыко выль сортсэ поттӥзы но сое «ДаУР» нимазы. 2021-тӥ арын пӧсь но кӧс гужем шоры учкытэк, чабей гектарысь 25 центнер люкаськиз. Тегъёс: Ижкар гуртвозёс кидыс Удмуртия  